b"\n_START_ARTICLE_\nEsgl\xc3\xa9sia de Sant Crist\xc3\xb2fol de Ribesalbes\n_START_SECTION_\nHist\xc3\xb2ria\n_START_PARAGRAPH_\nLes obres de l'esgl\xc3\xa9sia s'inicien en 1766, adjudicades a Joseph Esteller, de Borriana, i als seus fills Jaume, Vicent i Mauro. El seu disseny podria ser obra de Joan Josep Nadal. En 1781, el pintor Joseph Ferrer decora les petxines de la c\xc3\xbapula i l'escultor Tom\xc3\xa0s Granell confecciona la portada i el p\xc3\xbalpit, el que indica l'acabament de l'obra._NEWLINE_Les obres del campanar comencen en 1786 a c\xc3\xa0rrec tamb\xc3\xa9 del mestre d'obres Joseph Esteller, i acaba amb la col\xc2\xb7locaci\xc3\xb3 de la creu que formava el remat, entre finals de 1788 i principis de 1789._NEWLINE_Aquesta esgl\xc3\xa9sia presenta moltes similituds amb les capelles de la Comuni\xc3\xb3 de l'esgl\xc3\xa9sia de l'Assumpci\xc3\xb3 d'Onda i de l'esgl\xc3\xa9sia del Salvador de Borriana, i el cos de les campanes de la torre campanar \xc3\xa9s molt semblant a l'esgl\xc3\xa9sia de l'Assumpci\xc3\xb3 de Suera._NEWLINE_En 2008 la Conselleria de Cultura restaura les pintures de les petxines del creuer._NEWLINE_\xc3\x89s un B\xc3\xa9 de Rellev\xc3\xa0ncia Local amb la categoria de Monument d'Inter\xc3\xa8s Local per la Disposici\xc3\xb3 Addicional Quinta de la Llei 5/2007, de 9 de febrer, de la Generalitat Valenciana, del Patrimoni Cultural Valenci\xc3\xa0.\n_START_SECTION_\nEstructura\n_START_PARAGRAPH_\nEsgl\xc3\xa9sia-sal\xc3\xb3 de tres naus i dos trams, creuer i presbiteri amb cap\xc3\xa7alera plana, envoltat per la sagristia i la capella de la Comuni\xc3\xb3. La nau central i el transsepte tenen doble ampl\xc3\xa0ria que les naus laterals. Als peus de la nau se situa una mena de n\xc3\xa0rtex flanquejat per la torre campanar i per un magatzem._NEWLINE_La nau central i els bra\xc3\xa7os del transsepte es cobreixen per volta de can\xc3\xb3 amb llunetes, les laterals, amb volta de creueria en cada tram, i la cap\xc3\xa7alera amb volta de quadrant d'esfera. En el creuer se situa una c\xc3\xbapula sobre tambor octagonal amb finestres en cada cara flanquejades per columnes adossades des d'on surten radis que conflueixen en la clau, i petxines._NEWLINE_L'espai interior s'articula mitjan\xc3\xa7ant pilars i pilastres d'ordre j\xc3\xb2nic amb garlandes entre les volutes, i un entaulament que envolta la nau, amb un fris continu de garlandes de fulles i flors, i sota la cornisa hi ha decoraci\xc3\xb3 de dentells. Les portes laterals del presbiteri presenten un entaulament sobre m\xc3\xa8nsules, que sost\xc3\xa9 una escena enquadrada, amb pitxers als extrems, i coronada per un oval sostingut per \xc3\xa0ngels.\n_START_SECTION_\nFa\xc3\xa7ana principal\n_START_PARAGRAPH_\nLa fa\xc3\xa7ana presenta una cornisa mixtil\xc3\xadnia amb pinacles en els angles. Al centre, una portada amb una obertura d'arc de llinda motllurat, flanquejada per pilastres d'ordre compost que suporten un entaulament on sota la cornisa hi ha decoraci\xc3\xb3 de dentells. Al damunt, una forn\xc3\xadcula apetxinada amb el sant titular, flanquejada per pilastres i coronada per un front\xc3\xb3, on els capitells i la cornisa segueixen el mateix model que en el cos inferior, i dos pitxers sobre m\xc3\xa8nsules als extrems.\n_START_SECTION_\nTorre campanar\n_START_PARAGRAPH_\nLa torre campanar, situada als peus de la nau, en el costat de l'Evangeli, est\xc3\xa0 adossada a la fa\xc3\xa7ana. T\xc3\xa9 planta quadrangular, amb un cos mass\xc3\xads i, el cos de les campanes, amb una obertura de mig punt en cada cara flanquejada per parelles de pilastres, coronada per una forta cornisa amb g\xc3\xa0rgoles amb cap de lle\xc3\xb3 en els angles. Al damunt, un doble edicle amb obertures en les seues cares."